14.12.2022
RO
Jurnalul Oficial al Uniunii Europene
C 474/1
II (Comunicări)
COMUNICĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE
COMISIA EUROPEANĂ COMUNICARE A COMISIEI Orientări referitoare la încheierea programelor operaționale adoptate pentru a beneficia de asistență din partea Fondului european de dezvoltare regională, a Fondului social european, a Fondului de coeziune și a Fondului european pentru pescuit și afaceri maritime, precum și a programelor de cooperare transfrontalieră din cadrul Instrumentului de asistență pentru preaderare (IPA II) (2014-2020) (2022/C 474/01)
Prezenta comunicare a Comisiei înlocuiește comunicarea Comisiei publicată anterior în Jurnalul Oficial al Uniunii Europene C 417 din 14 octombrie 2021.
Ținând seama de importanța încheierii eficiente și la timp a programelor operaționale aprobate pentru asistență din partea Fondului european de dezvoltare regională (inclusiv a programelor de cooperare din cadrul obiectivului de cooperare teritorială europeană), a Fondului social european, a Fondului de coeziune și a Fondului european pentru pescuit și afaceri maritime pentru perioada de programare 1 ianuarie 2014-31 decembrie 2020, inclusiv a celor care beneficiază de resursele REACT-EU, este necesar să se ofere orientări adecvate referitoare la încheierea programelor respective în conformitate cu Regulamentul (UE) nr.
1303/2013 al Parlamentului European și al Consiliului (1) și cu actele juridice cu aplicare generală adoptate în baza acestuia.
Aceste orientări acoperă, de asemenea, programele de cooperare transfrontalieră din cadrul Instrumentului de asistență pentru preaderare (IPA II).
Regulamentul de punere în aplicare IPA se referă, în general, la RDC sau, în mod specific, la anumite dispoziții ale acestuia.
Prin urmare, prezentele orientări se aplică, de asemenea, programelor de cooperare transfrontalieră IPA II, cu excepția cazului în care se prevede altfel.
Având în vedere experiența încheierii perioadelor de programare 2000-2006 și 2007-2013, orientările propun proceduri simplificate menite să valorifice cele mai bune practici identificate în timpul încheierii acestor perioade anterioare.
Orientările iau în considerare criza fără precedent provocată de pandemia de COVID-19 în 2020 și 2021 și agresiunea militară a Federației Ruse împotriva Ucrainei din 24 februarie 2022, precum și impactul aferent asupra punerii în aplicare a programului.
Scopul orientărilor este de a facilita procesul de încheiere prin furnizarea cadrului metodologic în care trebuie să aibă loc exercițiul de încheiere pentru decontarea financiară a angajamentelor bugetare restante ale Uniunii prin plata oricărui sold final către statul membru în ceea ce privește un program și/sau dezangajarea sau recuperarea sumelor plătite necuvenit de către Comisie statului membru.
(1) Regulamentul (UE) nr.
1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr.
1083/2006 al Consiliului (JO L 347, 20.12.2013, p. 320) („RDC”).